**Condițiile de acordare**

**a Ajutorului social lunar acordat potrivit Legii nr.416/2001 privind venitul minim garantat**

1. **Beneficiari** :

**Familiile** și **persoanele singure**, cetățeni români , au dreptul la un venit minim garantat ca formă de asistență socială .

1. În sensul prezentei legi termenul **Familie** se consideră :

* soțul și soția (au domiciliul ori reședința comună înscrisă în actele de identitate)
* soțul, soția și copiii lor necăsătoriți aflați în întreținerea acestora care locuiesc și gospodăresc împreună (au domiciliul ori reședința comună înscrisă în actele de identitate)
* bărbatul și femeia necăsătoriți, cu copiii lor și ai fiecăruia dintre ei, aflați în întreținerea acestora, care locuiesc și gospodăresc împreună (au domiciliul ori reședința comună înscrisă în actele de identitate)
* persoana care locuiește și gospodărește împreună cu copiii aflați în întreținerea sa și care se află în următoarele situații :

1. este necăsătorită
2. este văduvă
3. este divorțată
4. al cărei soț/soție este declarat/ă dispărut/ă prin hotărâre judecătorească
5. nu a împlinit vârsta de 18 ani și se află în una dintre situațiile descrise mai sus

* frații fără copii care gospodăresc împreună (locuiesc la aceeași adresă înscrisă în actele de identitate) și care nu au domiciliul sau reședința comună cu părinții

1. În sensul prezentei legi **Persoana singură** este persoana care a împlinit vârsta de 18 ani, care locuiește singură și nu se mai află în întreținerea părinților.
2. **Alte categorii de beneficiari:**
3. Soții despărțiți în fapt, dacă au domiciliu diferit ori dacă ancheta socială atestă situația existentă și justifică acordarea ajutorului social
4. Persoanele fără domiciliu sau reședință și fără locuință aflate în situație de nevoie pe perioada în care se află în evidența serviciilor publice de asistență socială
5. **Cuantumul ajutorului social:**

Se stabilește ca diferență între nivelul venitului minim garantat și venitul net lunar al familiei sau persoanei singure.

**Nivelul venitului minim garantat este de :**

1. 170 lei pentru persoana singură
2. 305 lei pentru familiile formate din 2 persoane
3. 427 lei pentru familiile formate din 3 persoane
4. 529 lei pentru familiile formate din 4 persoane
5. 631 lei pentru familiile formate din 5 persoane
6. 674 lei pentru familiile formate din 6 persoane
7. 718 lei pentru familiile formate din 7 persoane
8. 762 lei pentru familiile formate din 8 persoane
9. 805 lei pentru familiile formate din 9 persoane
10. 849 lei pentru familiile formate din 10 persoane
11. **Acordarea ajutorului social:**

Ajutorul social se acordă lunar în completarea veniturilor nete lunare ale familiei sau ale persoanei singure pentru asigurarea venitului minim garantat la nivelul arătat mai sus.

Ajutorul social se acordă pe bază de cerere și declarație pe propria răspundere însoțite de actele doveditoare privind componența familiei și veniturile realizate în luna anterioară depunerii cererii de către membrii acesteia.

Stabilirea dreptului la ajutor social se realizează ținându-se seama de bunurile familiei sau după caz ale persoanei singure , cuprinse în lista bunurilor ce conduc la excluderea acordării ajutorului social.

În cazul în care familiile și persoanele singure care au în proprietate, închiriere, comodat sau altă formă de deținere cel puțin unul dintre bunurile cuprinse în lista bunurilor ce conduc la la excluderea acordării ajutorului social, aceștia **nu pot beneficia de ajutor social.**

În vederea soluționării cererii pentru acordarea ajutorului social primarul dispune în mod obligatoriu efectuarea anchetei sociale la domiciliul sau după caz, la reședința solicitantului, pentru verificarea îndeplinirii de către solicitant a condițiilor de acordare a ajutorului social.

1. **Obligațiile solicitanților/beneficiarilor de ajutor social:**

* Să furnizeze toate informațiile necesare pentru efectuarea anchetei sociale care trebuie întocmită la acordarea dreptului, în vederea urmării condițiilor de acordare precum și ori de câte ori este nevoie.
* Să ne aducă la cunoștiință în scris orice modificare intervenită cu privire la domiciliu, venituri și numărul membrilor familiei, în termen de 15 zile de la data la care a intervenit modificarea.
* Pentru sumele acordate ca ajutor social, una sau mai multe persoane majore apte de muncă din familia beneficiară au obligația de a presta lunar acțiuni sau lucrări de interes local. Numărul orelor de muncă se calculează proporțional cu cuantumul ajutorului social de care beneficiază familia sau persoana singură.
* Fac excepție de la îndeplinirea obligațiilor de a presta lunar acțiuni sau lucrări de interes local, persoanele care asigură creșterea și îngrijirea unuia sau mai multor copii în vârstă de până la 7 ani și până la 18 ani în cazul copiilor cu handicap grav sau accentuat, persoanele care au împlinit vârsta standard de pensionare, persoanele care au împlinit 16 ani și urmează o formă de învățământ cursuri de zi.
* Persoanele apte de muncă au obligația de a prezenta adeverința care să ateste înregistrarea în evidența Agenției Județene pentru Ocuparea Forței de Muncă ( A.J.O.F.M Satu Mare ), pentru încadrarea în muncă și că nu au refuzat un loc de muncă sau participarea la serviciile pentru stimularea ocupării forței de muncă și de formare profesională.
* Pentru menținerea dreptului la ajutor social, persoanele apte de muncă au obligația să se prezinte la Agenția Județeană pentru Ocuparea Forței de Muncă ( A.J.O.F.M Satu Mare ), la fiecare 6 luni sau ori de câte ori sunt solicitate de către aceasta.